題陳主管東牆三峴圖
作者：陳造
朝代：宋

paragraphs: 堂上不合青楓起煙霧，牆間江山更疑誤。
千巖萬壑眩明滅，暖翠浮嵐滿窗戶。
峴山鼎列屹相望，發地撐空鶱欲翔。
一峯拔起羣山上，嶪若紫蓋相雄長。
仙山佛國住杳靄，晨煙暮雲追戃恍。
良工妙與山寫真，詩中有畫須詩人。
誦君清詩對畫壁，承蜩斲鼻俱疑神。
知君懷古有高趣，我擥襄山識佳處。
願抄此詩謄此圖，開卷時時揖羊杜。